**Indlæg på Bavarian Nordic A/S´s generalforsamling torsdag d. 30. marts 2023 i Snekkersten.**

Mit navn er Bjarne Kongsted.

Jeg har bedt om ordet på generalforsamlingen, idet jeg er repræsentant for Dansk Aktionærforening. Vi er en forening og interesseorganisation for ca. 17.000 medlemmer der repræsenterer de private investorers interesser.

Vi deltager i selskabernes generalforsamlinger, for at fortælle lidt om vores medlemmers holdning til selskabets drift og forsøge at oversætte og tydeliggøre virksomhedernes udmeldinger.

Stor ros til Bavarian Nordic for fortsat at holde en fysisk generalforsamling. Det skurer faktisk i mine øre, at skulle sige det højt. Men det tager om sig og flere større selskaber er begyndt at overveje nødvendigheden af en fysisk generalforsamling.

Og netop i mange større og internationale selskaber, hvor koncernsproget er engelsk afholdes generalforsamlingen ligeledes på engelsk. Det er faktisk en uskik, at et selskab noteret på den københavnske fondsbørs ikke afholder sin generalforsamling på dansk.

Men der er jo ofte et enkelt hår i suppen og det er der også her, hvis det er rigtigt at selskabets årsrapport kun findes på engelsk. Det fortjener de mange danske aktionærer i Bavarian Nordic, som ikke mestrer det engelske, ikke. Så det ser vi gerne der bliver ændret på.

Årets resultat overgår selskabets egne forventninger og det er som udgangspunkt et stort plus. Og meget tyder på at omsætning og driftsresultat i 2023 slår alle tidligere år. Ja, ikke bare slår, men både omsætning og bundlinjen øges kraftigt.

Et forventeligt driftsresultat på 2,2 mia. mod sidste års driftsresultat på 0,328 mia. må siges at være en kraftig stigning.

Meget kunne tyde på, efter opkøb af Emergent BioSolutions, at den omsætningsgenererende kerneforretning vil vokse yderligere i de kommende år.

Alle disse lovord kan ikke aflæses på Bavarian Nordic´ aktiekurs. Det kan man så undre sig over. Og det er der mange der har gjort og fortsat gør. Mit første spørgsmål til selskabets ledelse skal derfor lyde.

-Har i et bud på, at den megen medgang og succes som selskabet umiddelbart ser ud til at have, ikke kan aflæses på Bavarian Nordic´ s aktiekurs.

Der har været sagt og skrevet meget om Covid-19 i relation til Bavarian. Det er ikke nemt, som almindelig aktionær, at forholde sig til hvad der er rigtigt og hvad der ikke er rigtigt.

I 2021 var den store nyhed at regeringen havde valgt at støtte Bavarian Nordic med et beløb på kr. 800 mio. til udvikling af en ny dansk Covid-19 vaccine.

-Hvordan forløber dette projekt, efter at Corona i starten af 2022 ikke længere kategoriseres som en samfundskritisk sygdom, er derfor mit spørgsmål nr. 2

Det har været lidt af en prøvelse at være aktionær det sidste års tid. Kursen på aktien er gået fra kurs 115 i foråret 2022 til over kurs 400 blot 3 måneder senere, for nu igen at være i bund med en kurs på ca. 180.

Jeg er med på der shortes en del i aktien, men det kræver altså sunde nerver at være aktionær i Bavarian Nordic. Måske selskabet skulle forske lidt i en pille som kunne udleveres til nervøse aktionærer i forbindelse med selskabets generalforsamling.

Det vil nok medføre, at i skal finde et noget større sted, hvor i kan afholde virksomhedens generalforsamling.

De fleste analytikere og finanshuse har prissat aktien betydeligt højere. Danske Bank har et kursmål på 425 på aktien og anbefalingen er fortsat køb. Så det er noget mere end dobbelt op på kursen.

En bankgæld på kr. 600 mio blev indfriet i efteråret 2022, og med et par mia. i overskud, nærmer selskabet sig vel den tid, hvor det kunne være inde i overvejelserne, om der skal udbetales udbytte til aktionærerne.

-Så mit næste og sidste spørgsmål skal være om det har været diskuteret i Bavarians N.´s ledelse.

 Jeg vil til slut ønske medarbejdere, ledelse og bestyrelse et godt arbejdsår 2023.

Tak for ordet.

---Bjarne Kongsted marts 2023 ----

Efterskrift:

Afholdes på Comwell Borupgaard i Snekkersten

Et fuldt integreret vaccineselskab

Førende inden for koppe og mpox vaccciner samt øvrige produkter

Årets resultat bliver overført til næste år.

ATP ejer 10 % af Aktiekapitalen

199 aktionærer deltog (Bespisning efter generalforsamling)

Selskabet stiler efter 2 x 3 fase forsøg i 2022

De forventer at blive den største vaccinevirksomhed i verden.

Det vil fremover vise sig i en solid indtjening.

Den adm. direktør mener at aktien er undervurderet

Der har været forsinkelser i udviklingen af Covid 19 vaccinen

Selskabets overskud anvendes til investering

ATP har været loyal overfor selskabet.